Βρασίδας (όνομα)

Βρασίδας (γενική: Βρασίδα), ελληνικό αντρικό κύριο όνομα.

 Ονομαστική εορτή 
Το όνομα Βρασίδας δεν καταγράφεται στα συναξάρια και τα αγιολόγια της Ορθόδοξης Εκκλησίας, επομένως μπορεί να γιορτάζει τη γιορτή των αγίων Πάντων, 56 ημέρες ή οκτώ εβδομάδες μετά την Κυριακή του Πάσχα.

 Ετυμολογία του ονόματος 
Σύμφωνα με το Λεξικό της Νέας Ελληνικής Γλώσσας του Γ. Μπαμπινιώτη, το αρχαιοελληνικό όνομα Βρασίδας  ετυμολογείται πιθανά από το όνομα της παραθαλάσσιας πόλης των Ελευθερολακώνων, κοντά στα όρια της Κυνουρίας, Βρασιαί (από το ρήμα βράσσω «κουνώ βίαια, αναταράζω»), και το αρχαίο επίθημα -ίδας, που δηλώνει καταγωγή από τόπο.Γεώργιος Μπαμπινιώτης, Λεξικό της Νέας Ελληνικής Γλώσσας, Κέντρο Λεξικολογίας, Αθήνα, δεύτερη έκδοση, ανατύπωση, 2005.

Η συσχέτιση του τοπωνυμίου Βρασιαί με το αρχαιοελληνικό ρήμα βράσσω βρίσκεται στον Παυσανία, ο οποίος αναφέρει τοπική παράδοση των Βρασιών, σύμφωνα με την οποία ο Κάδμος τοποθέτησε τη Σεμέλη και τον νεογέννητο Διόνυσο σε λάρνακα η οποία ξεβράστηκε στη χώρα των Βρασιατών και γι’ αυτό η πόλη μετονομάστηκε από Ὀρειᾶτες ή Ὀρειοί που λεγόταν αρχικά σε Βρασιές.Ἑλλάδος περιήγησις: III. Λακωνικά (III, 24.1–5). 
Σύμφωνα ωστόσο με τον αρχαιολόγο Κ. Ρωμαίο (1874–1966), ο μυθικός εκβρασμός της λάρνακας είναι αδύνατο να επέφερε αλλαγή του ονόματος της πόλης.Κ.Α. Ρωμαίος, «Πρασιαί ή Βρασιαί της Κυνουρίας» , Χρονικά των Τσακώνων, τμ. Δ΄ (1974), σ. 11.

 Διάδοση του ονόματος Βρασίδας 
Το όνομα Βρασίδας ανήκει στην κατηγορία των αρχαιοελληνικών ονομάτων που ύστερα από αιώνες επανήλθαν στο ελληνικό ονοματολόγιο τις παραμονές της επανάστασης του 1821 σαν σύμβολο της συνέχειας του ελληνισμού και της επιθυμίας του έθνους να ζήσει ελεύθερο. 
Ενδεικτικά, σήμερα στον ελλαδικό χώρο, σε μια προσπάθεια στατιστικής αποτίμησης της συχνότητας των ελληνικών ονομάτων από τον Απρίλιο του 2009, το βαφτιστικό Βρασίδας παρουσιάζεται ως ένα από τα όχι και τόσο συχνά ονόματα, με μόλις 1 εμφάνιση σε σύνολο 97.072 του δείγματος.Χάρης Φουνταλής, «Ελληνικά ονόματα (και ολίγη από στατιστική)» . 
Αντίθετα, στην Κύπρο, κατά την απογραφή του πληθυσμού το 2011, το Βρασίδας παρουσιάζεται 782ο σε συχνότητα, με 24 εμφανίσεις σε σύνολο 145.612 ή ποσοστό 0,016%.«Πληθυσμός - Συχνότητα Ονομάτων, 2011», Στατιστική Υπηρεσία Κύπρου.

Από το ίδιο τοπωνύμιο Βρασιαί προέρχονται τα αρχαιοελληνικά αντρικά ονόματα Βράσιος, Βράσις και Βράσος. 
Σύμφωνα με τη Θετίμα, το Βράσιος εμφανίζεται στο Lexicon of Greek Personal Names (LGPN) 1 φορά, στη μακεδονική Αμφίπολη (6ος αι. μ.Χ.)·Βράσιος 
το Βράσις, που απαντά αποκλειστικά στη Μακεδονία, 2 φορές, στη μακεδονική Σίρρα, σημερινές Σέρρες, (3ος αι. μ.Χ.)·Βράσις 
και τέλος το Βράσος, 3 φορές, με πρωιμότερη αναφορά από τη Θράκη (2ος-3ος αι. μ.Χ.), και στη Σίρρα (σημερινές Σέρρες).Βράσιος.

 Υποκοριστικοί τύποι 
 Βρασιδάκης· σύντομος τύπος Δάκης.

 Πρόσωπα 
 Βρασίδας (5ος αι. π.Χ.), στρατιωτικός της αρχαίας Σπάρτης.
 Βρασίδας Τσούχλος (1904–1981), ζωγράφος, πρόεδρος του Καλλιτεχνικού Επιμελητηρίου Ελλάδος (1955–1966).Βρασίδας Τσούχλος, Εθνική πινακοθήκη .Νίκος Οικονομάκης, «Βρασίδας Ν. Τσούχλος»  Χρονικά των Τσακώνων, τμ. ΙΒ΄, σ.54.
 Δάκης (1943), πραγματικό όνομα Βρασίδας Χαραλαμπίδης, Έλληνας τραγουδιστής.
 Βρασίδας Καραλής (1960), καθηγητής ελληνικών στο Πανεπιστήμιο του Σίδνεϋ. Βρασίδας Καραλής, Βιβλιοnet.

 Εξωτερικοί σύνδεσμοι 

 Παραπομπές 

Κατηγορία:Ανδρικά ελληνικά ονόματα
Κατηγορία:Αρχαία ελληνικά ονόματα
Κατηγορία:Ονόματα από την αρχαιοελληνική ιστορία